WTI ดีดบวก 2% ทะลุ 75 เหรียญ หลัง “รัสเซีย” ลดส่งออกน้ำมัน
ราคาน้ำมัน WTI เด้งกว่า 2% ทะลุ 75 ดอลลาร์/บาร์เรล จากความกังวลเกี่ยวกับภาวะน้ำมันตึงตัว หลังรัสเซียประกาศลดการส่งออกน้ำมัน
ราคาน้ำมัน WTI เด้งกว่า 2% ทะลุ 75 ดอลลาร์/บาร์เรล จากความกังวลเกี่ยวกับภาวะน้ำมันตึงตัว หลังรัสเซียประกาศลดการส่งออกน้ำมัน
23 ก.พ. 2566

ผู้สื่อข่าวรายงานว่า สัญญาน้ำมันดิบ WTI ปรับตัวขึ้นกว่า 2% ทะลุระดับ 75 ดอลลาร์ ท่ามกลางความกังวลเกี่ยวกับภาวะน้ำมันตึงตัว หลังรัสเซียประกาศลดการส่งออกน้ำมัน
โดย ณ เวลา 22.16 น. ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX บวก 1.68 ดอลลาร์ หรือ 2.27% สู่ระดับ 75.62 ดอลลาร์/บาร์เรล หลังรัสเซียประกาศลดการส่งออกน้ำมันจากท่าเรือตะวันตกจำนวน 25% ในเดือนมี.ค. หลังจากก่อนหน้านี้ประกาศว่าจะลดการผลิตน้ำมัน 500,000 บาร์เรล/วัน
นอกจากนี้ราคาน้ำมันได้แรงหนุนจากคำสั่งซื้อเก็งกำไร หลังราคาดิ่งลงกว่า 2% วานนี้ ท่ามกลางความกังวลว่าการปรับขึ้นอัตราดอกเบี้ยของธนาคารกลางสหรัฐ (เฟด) จะส่งผลกระทบต่อเศรษฐกิจและความต้องการใช้น้ำมัน
ขณะที่นักลงทุนจับตาการเปิดเผยสต็อกน้ำมันดิบของสำนักงานสารสนเทศด้านการพลังงานของรัฐบาลสหรัฐ (EIA) ในวันนี้ ขณะที่นักวิเคราะห์คาดว่าเพิ่มขึ้น 2.1 ล้านบาร์เรลในสัปดาห์ที่แล้ว